भवनाथपुर(गढ़वा) : भवनाथपुर पंचायत सचिवालय के प्रांगण में मंगलवार को जन आरोग्य आयुष्मान बीमा योजना के तहत 1000 लाभुकों के बीच गोल्डेन कार्ड का वितरण किया गया। गोल्डेन कार्ड का वितरण प्रखंड बीससूत्री अध्यक्ष ब्रजेश कुमार सिंह, मुखिया मधुलता कुमारी एवं मंडल अध्यक्ष संजय यादव ने संयुक्त रूप से किया। मौके पर प्रखंड बीससूत्री अध्यक्ष ब्रजेश कुमार सिंह ने कहा कि अब किसी भी असहाय व्यक्ति की मौत ईलाज के अभाव में नहीं होगी। प्रधानमंत्री नरेंद्र मोदी ने देश के गरीबों के ईलाज के लिये आयुष्मान भारत योजना की शुरुआत की है। उक्त योजना के तहत लोगों का निबंधित अस्पतालों में पांच लाख रुपए तक नि:शुल्क ईलाज किया जायेगा। उन्होंने कहा कि सरकार की सोच है, कि इस योजना के तहत किसी भी गरीब व्यक्ति को ईलाज के लिए कहीं भी दर दर भटकना ना पड़े। मुखिया मधुलता कुमारी ने कहा कि प्रधानमंत्री द्वारा गरीबो के हित में शुरू की गयी यह एक महत्वाकांक्षी योजना है, कहा कि यह योजना गरीबों के लिये वरदान साबित होगा। इस योजना के तहत अब गरीब इलाज के अभाव में दर-दर नहीं भटकेंगे और न ही तो इलाज के अभाव में किसी की मौत होगी। उन्होंने लोगों से योजना का लाभ उठाने की अपील की। इस मौके पर स्वास्थ्य विभाग के गुप्तेश्वर प्रसाद, इंद्रदेव राम, पंसस चंदन कुमार ठाकुर, पंचायत सेवक सूर्यदेव सिंह, सूर्यकांत कुमार, अनूप कुमार आदि मौजूद थे।